પરંતુ એ પહેલાં એન્ટ્રી થાય છે મોહતરમા ઐશ્વર્યા રાય બચ્ચનની. જરાય અતિશયોક્તિ વિના કહી શકાય કે સ્વર્ગની કોઈ અપ્સરાનું ગૂગલ-મૅપ્સ ખોટકાઈ ગયું હોય અને અહીં ભૂલી પડી ગઈ હોય એવી ગજબનાક ખૂબસૂરત લાગે છે. આમ તો તેની અને રણબીરની જોડી મે-ડિસેમ્બર જેવી ઓડ છે, પરંતુ અહીં કોને પરવા છે? ઐશ્વર્યા પરથી નજર હટે તો બીજું કંઈ સૂઝેને? પાછી તો તે શાયરા છે, મતલબ કે કવયિત્રી. એ પણ જેવીતેવી શાયરા નહીં, ઑસ્ટ્રિયાના વિયેનામાં રહેતી અને પ્લેનના બિઝનેસ-ક્લાસમાં સફર કરતી શાયરા. તેનું ઘર પણ ક્રિકેટ રમી શકાય એવડું મોટું. તે સવારે બ્રશ કરતાં પહેલાં પણ ગુફ્તગૂ બેઝાર લોગોં કી આદત હોતી હૈ, મૈં કિસી કી ઝરૂરત નહીં ખ્વાહિશ બનના ચાહતી હૂં, ખૂબસૂરતી તો ઢલ જાતી હૈ, પર્સનાલિટી ઝિંદા રહતી હૈ જેવી લાઇનો છુટ્ટી ફેંકતી રહે છે. જોકે ઐશ્વર્યાના ઘરે બેબી કજિયા કરતી હોવાથી તે વહેલાં બિસ્તરા-પોટલાં પૅક કરી લે છે અને ફિલ્મને કપાયેલા પતંગની જેમ લૂઢકતી છોડીને જતી રહે છે. પડદા પર ચાલતા આ મલ્ટિસ્ટારર નાટકનો ત્રીજો અંક એટલી હદે ક્લિશે એટલે કે ચવાયેલો છે કે સિરિયલો જોઈને રડી પડતા લોકોને પણ એ સ્પર્શી ન શકે.